《送瑄蕴中住持处州南明禅刹》
明代·守仁

南风吹沙江雨晴，道人挟锡辞神京。金陵故旧走相送，柳枝折尽劳劳亭。

轻舟挂席二千里，山落南明如画屏。三平老禅独跨虎，溪头抚掌来相迎。

老禅高行世所重，丛林草木皆知名。高阳洞口洗钵处，石门日暮闻钟声。

仙都胜境在咫尺，鼎湖龙去仙山青。龙髯随地化碧草，服食寿与天齐倾。

道人此地重经营，兵馀楼阁犹峥嵘。兰灯粲月夜皎皎，天花吹雨朝冥冥。

龙河倦客双鬓星，作诗赠别难为情。明朝怅望隔山岳，少微一点云边明。

作者简介：明僧。浙江富阳人，字一初，号梦观。发迹于四川延宁寺。后住持灵隐寺。洪武十五年被征，授僧录司右讲经，升任右普世。能诗。有《梦观集》。